भगवान की शरण में मिलेगी भय से मुक्ति: विद्यानंद
स्वामी विद्यानंद सरस्वती ने श्रीमद््भागवत कथा में श्रद्धालुआें से कहा
भास्कर संवाददाता | मुरैना
समाज मृत्यु से भयभीत होता है। जबकि हम सब जानते हैं कि जन्म है तो मृत्यु होगी ही। इस भय से मुक्त होने के लिए परमात्मा की शरण लेना होगी। क्योंकि वेद, पुराण, उपनिषद, भागवत, रामायण का एक ही उद्देश्य है कि जीव भय मुक्त हो। इसलिए परमात्मा से जुड़ना होगा।
इसके लिए जरूरी है कि परिवार में नियमित 10 मिनिट के भजन की परंपरा डालें। यह बात त्रयोदश ज्योतिर्लिंग भाव भावेश्वर तीर्थ बरूमाल के अधिष्ठाता आचार्य स्वामी विद्यानंद सरस्वती ने कही। स्वामीश्री शहर के जीवाजीगंज स्थित महाराजा अग्रसेन पार्क में श्रीमद भागवत कथा में प्रवचन कर रहे थे। उन्होंने कहा कि व्यक्ति को भिक्षुक और गौ माता का तिरस्कार कभी नहीं करना चाहिए। क्योंकि भिक्षुक का अनादर करने से, आप भी भिक्षुक हो सकते हैं। स्वामीश्री ने कहा कि व्यक्ति को अगर साधु-संतों की शरण मिले तो उसे सत्संग अवश्य करना चाहिए। इससे जीव परमात्मा से जुड़ता है।
जो परमात्मा का ध्यान नहीं करता, सर्प के समान
उन्होंने कहा कि जो व्यक्ति परमात्मा का ध्यान नहीं करता वह सर्प के बिल के समान है। उस व्यक्ति की वाणी मेंढक के समान होती है। परमात्मा विहीन वाणी जनता का भला नहीं कर सकती। आजकल शासन व्यवस्था भी इसी रास्ते पर चलती नजर आती है। स्वामीश्री ने कहा कि वाणी में सत्य होना चाहिए।
hin_Deva awa_Deva bho_Deva hin_Deva hin_Deva hin_Deva hin_Deva